钦定古今图书集成/明伦汇编/官常典/第423卷 > 北齐
## 钦定古今图书集成/明伦汇编/官常典/第423卷 > 北齐

北齐尉卫寺，武库令掌仪仗，太仆寺掌车辇，统诸局
都尉寺。而领军诸将军俱掌仗卫，奉车都尉、骑都尉
亦属之。

按：《隋书百官志》：“后齐卫尉寺，掌禁卫甲兵，领武库署
令，掌甲兵及吉凶仪仗。武库又有修故局丞。”

太仆寺，掌诸车辇、马牛畜产之属，统骅骝、左右龙、左
右牝、驼牛、司羊、乘黄、车府等署令、丞。骅骝署又有奉
承直长二人。左龙署有左龙局，右龙署有右龙局。左
牝署有左牝局，右牝署有右牝局。驼牛署有典驼、特
牛、㹀牛三局。司羊署有特羊、㹀羊局。诸局并有都尉
寺。又领司讼、典腊、出入等三局。

〈注〉骅骝署，掌御马及诸鞍乘。左右龙、左右牝署，掌驼马。驼牛署，掌饲驼骡驴牛。司羊署，掌诸羊。乘黄署，掌诸辇辂。车府署，掌诸杂车。

领军府，将军一人，掌禁卫宫掖，朱华阁外，凡守卫官
皆主之。舆驾出入，督摄仗卫。中领军亦同。有长史、司
马、功曹、五官、主簿、录事，釐其府事。又领左右卫、领左
右等府。

左右卫府将军各一人，掌左右厢，所主朱华阁以外，
各武卫将军二人贰之。皆有司马、功曹、主簿、录事，釐
其府事。其御仗属官有御仗正副都督、御仗五职、御
仗等员。又有奉车都尉十人，骑都尉六十人。